ՀԱՎԵԼՎԱԾ
Եվրասիական տնտեսական հանձնաժողովի կոլեգիայի
2016 թվականի մայիսի 17-ի
թիվ 7 որոշման

**ԸՆԴՀԱՆՈՒՐ ԴՐՈՒՅԹՆԵՐ**

**ԵՎՐԱՍԻԱԿԱՆ ՏՆՏԵՍԱԿԱՆ ՄԻՈՒԹՅԱՆ ՄԱՔՍԱՅԻՆ ՍԱՀՄԱՆԻ ԱՆՑԱԿԵՏԵՐԸ ՏԵՍՉԱԿԱՆ-ԶՆՆԻՉ ՀԱՄԱԼԻՐՆԵՐՈՎ ՀԱԳԵՑՆԵԼՈՒ և ԴՐԱՆՔ ՕԳՏԱԳՈՐԾԵԼՈՒ ՄԱՍԻՆ**

I. Եվրասիական տնտեսական միության մաքսային սահմանի անցակետերը տեսչական-զննիչ համալիրներով հագեցնելը և այդպիսի համալիրների տեղակայման սկզբունքները

1. Տեսչական-զննիչ համալիրների (այսուհետ՝ ՏԶՀ) տեղակայումն առաջնահերթ կարգով իրականացվում է Եվրասիական տնտեսական միության մաքսային սահմանի անցակետերում (այսուհետ համապատասխանաբար՝ Միություն, անցակետ)՝ հաշվի առնելով Միության անդամ պետությունների (այսուհետ՝ անդամ պետություններ) հիմնական միջազգային տրանսպորտային միջանցքների, հիմնական տրանսպորտային մայրուղիների անցումը և ապրանքային հոսքերի առավելագույն ցուցանիշները, ինչպես նաև Միության մաքսային սահմանով թմրանյութերի, պայթուցիկ նյութերի և այլ վտանգավոր ապրանքների (այդ թվում՝ զենքի և զինամթերքի) հնարավոր ապoրինի կերպով տեղափոխման ուղիների վերլուծության արդյունքները:

2. Անցակետով տեղափոխվող ապրանքների և տրանսպորտային միջոցների քանակի գնահատման համար առաջարկվում է օգտագործել արտահանական, ներմուծական և տարանցիկ փոխադրումների վերաբերյալ վիճակագրությունը, հաշվի առնել միջազգային տրանսպորտային միջանցքների զարգացման կանխատեսումները և ապրանքների՝ անցակետերով փոխադրման ծավալների աճի տեմպերը:

3. ՏԶՀ-ները կարող են կիրառվել ժամանակավոր սխեմայով այն անցակետերում, որոնք տեղակայված են հիմնական միջազգային տրանսպորտային միջանցքներից դուրս, որոնցով բեռնաշրջանառության ծավալն աննշան է և Միության իրավունքի մաս կազմող, մաքսային իրավահարաբերությունները կարգավորող միջազգային պայմանագրերի և ակտերի խախտմամբ տեղափոխվող ապրանքներ հայտնաբերելու ռիսկը նվազագույն է:

4. ՏԶՀ-ները տեղակայելիս կարող է նախատեսվել ՏԶՀ-ներով ներմուծվող և արտահանվող ապրանքների դարձափոխային տեղաշարժի սկզբունքը:

II. Անցակետերի տարբեր տեսակների համար ՏԶՀ-ներ ընտրելը

5. Անցակետերում առաջարկվում է տեղակայել ՏԶՀ-ների հետևյալ տեսակները.

ա) ստացիոնար տեսակի ՏԶՀ՝ մաքսային հսկողության ենթակա օբյեկտի (այսուհետ՝ հսկողության ենթակա օբյեկտ) միապրոյեկցիոն կամ երկպրոյեկցիոն պատկերման տարբերակով՝ ծովային (գետային, լճային) անցակետերում: ՏԶՀ-ները տեղակայվում են անցակետի այն հատվածներում, որոնք ապահովում են հսկողության ենթակա օբյեկտների առավելագույնս հարմար մուտքը ՏԶՀ-ներ: Թույլատրվում է կիրառել շարժական ՏԶՀ-ներ անցակետի սահմաններում առանձնացված մաքսային հսկողության գոտում.

բ) ստացիոնար տեսակի ՏԶՀ՝ մաքսային հսկողության ենթակա օբյեկտի միապրոյեկցիոն պատկերման տարբերակով՝ երկաթուղային անցակետերում:

ՏԶՀ-ները գլխավոր մայրուղիներում տեղակայելու դեպքում հսկողության ենթակա օբյեկտի սկանավորման արագությունը պետք է կազմի առնվազն 10 կմ/ժամ.

գ) ստացիոնար կամ վերաբազավորվող տեսակի ՏԶՀ՝ հսկողության ենթակա օբյեկտի միապրոյեկցիոն պատկերման տարբերակով՝ ավտոմոբիլային անցակետերում:

ՏԶՀ-ները տեղակայվում են անցակետի այն հատվածներում, որոնք ապահովում են հսկողության ենթակա օբյեկտների առավելագույնս հարմար մուտքը ՏԶՀ-ներ: Թույլատրվում է կիրառել շարժական ՏԶՀ-ներ անցակետի սահմաններում առանձնացված մաքսային հսկողության գոտում:

6. Մաքսային հսկողության արդյունավետությունը բարձրացնելու և ստացիոնար ՏԶՀ-ներով սարքավորված անցակետերում օպերատիվ խնդիրները լուծելու նպատակով կարող են լրացուցիչ կերպով կիրառվել շարժական ՏԶՀ-ներ:

III. ՏԶՀ-ների հիմնական տեխնիկական բնութագրերը

7. ՏԶՀ-ների հիմնական տեխնիկական բնութագրերի առաջարկվող պարամետրերը թվարկված են 1-ին աղյուսակում:

Աղյուսակ 1

| ՏԶՀ-ների տեսակների հիմնական տեխնիկական բնութագրերը | ՏԶՀ-ների տեսակները |
| --- | --- |
| ստացիոնար | վերաբազավորվող | շարժական |
| ավտոմոբիլային անցակետում | երկաթուղային անցակետում | ծովային անցակետում |  |  |
| Ֆոտոնային ճառագայթման էներգիա (առնվազն) | 6 ՄէՎ  | 6 ՄէՎ | 6 ՄէՎ | 4 ՄէՎ | 3,8 ՄէՎ |
| Ներթափանցման ունակությունը՝ պողպատի մասով (առնվազն) | 320 մմ (մինչև 24 մ/րոպ արագության դեպքում) | 320 մմ (մինչև 30 կմ/ժամ արագության դեպքում) | 370 մմ (մինչև 24 մ/րոպ արագության դեպքում) | 320 մմ (մինչև 24 մ/րոպ արագության դեպքում) | 270 մմ (մինչև 24 մ/րոպ արագության դեպքում) |
| Արագացուցչի ազդակների ընթացքի հաճախությունը (առնվազն) | 200 Հց | 2000 Հց | 200 Հց | 200 Հց | 100 Հց |
| Պղնձալարի հայտնաբերում՝ առանց պատնեշի (տրամագիծը՝ առնվազն) | 0,5 մմ | 0,8 մմ | 0,5 մմ | 0,8 մմ | 1 մմ |
| Պղնձալարի հայտնաբերում՝ 100 միլիմետրանոց պղնձյա պատնեշի հետևում (տրամագիծը՝ առնվազն) | 1,5 մմ | 2 մմ | 1,5 մմ | 2 մմ | 2 մմ |
| Պղնձալարի հայտնաբերում՝ 250 միլիմետրանոց պղնձյա պատնեշի հետևում (տրամագիծը՝ առնվազն) | 9 մմ | 9 մմ | 9 մմ | 9 մմ | 9 մմ |
| Ջերմաստիճանների ընդգրկույթը, որում պետք է գործի ՏԶՀ-ն | -50°С-ից մինչև+50°С | -40°С-ից մինչև+50°С | -30°С-ից մինչև+50°С |
| Խոնավության ընդգրկույթը, որում պետք է գործի ՏԶՀ-ն | 10%-ից մինչև 95 % | 10%-ից մինչև 95% | 10%-ից մինչև 95% |
| ՏԶՀ-ի անընդմեջ աշխատանքի ժամանակը | օրը 24 ժամ | օրը 24 ժամ | օրը 24 ժամ՝ տեխնիկական սպասարկման համար ընդմիջմամբ  |
| Ստուգվող օբյեկտի կողմնորոշիչ չափսերը (երկարությունը, բարձրությունը, լայնությունը),  | 20 х 3 х 4,5 մ 4,48 х 5,3 մ 20 х 3 х 4,5 մ 20 х 3 х 4,5 մ 20 х 3 х 4,5 մ |
|  | (մինչև 30 կմ/ժ շարժման արագության դեպքում) |  |  |  |
| Հսկողության ենթակա օբյեկտների ՏԶՀ-ի թողունակությունը ժամում (առնվազն)  | 25 | 25 | 25 | 20 | 20 |
| Ստացված ռենտգենային պատկերի վերլուծության մասով ՏԶՀ-ի օպերատորների աշխատակայանների թիվը | 1-2 | 1-3 | 1-3 | 1-2 | 1-2 |
| Հսկողության ենթակա օբյեկտի պատկերման պրոյեկցիաների թիվը | 1 | 1 | 1-2 | 1 | 1 |
| Պատկերի վերլուծություն՝ օրգանական և ոչ օրգանական նյութերի, մետաղների ճանաչման հնարավորությամբ (Z-գործառույթ) (խմբերի թիվը, առնվազն) | 3 | 2 | 3 | 3 | 1 |
|  | (մինչև 30 կմ/ժամ արագության դեպքում) |  |  |  |
| Առավելագույն կլանված դոզան (ոչ ավելի, քան) | 60 մկԶվ | 60 մկԶվ | 60 մկԶվ | 60 մկԶվ | 60 մկԶվ |

8. Հարկավոր է օգտագործել ՏԶՀ-ներ, որոնք ապահովում են՝

ա) հսկողության ենթակա օբյեկտի պարունակության ստվերային պատկերի ստացումը 1 կամ 2 պրոյեկցիաներում՝ կախված ՏԶՀ-ի մոդիֆիկացիայից, և հսկողության ենթակա օբյեկտի նախնական նույնականացումը.

բ) հսկողության ենթակա օբյեկտի տեղակայման վայրի և գծային չափերի գնահատումը.

գ) հսկողության ենթակա օբյեկտի կառուցվածքային խոռոչների և տարածությունների ստվերային պատկերի դիտումը (օրինակ՝ տրանսպորտային միջոցների պատերի, բեռնարկղերի առաստաղային ծածկերի և հատակների միջև).

դ) հսկողության ենթակա օբյեկտի առանձին գոտիների պատկերների մանրամասն և հատվածական դիտումը՝ պատկերը մեծացնելու հնարավորությամբ.

ե) հսկողության ենթակա օբյեկտի նյութերի խմբերի ճանաչումը և վիզուալիզացիան.

զ) հսկողության ենթակա օբյեկտի ստվերային պատկերի պահպանումը ՏԶՀ-ի հիշողության մեջ, դրա տեսագրումը տեղեկությունների կրիչի վրա.

է) հսկողության ենթակա օբյեկտի վերաբերյալ տեղեկատվությունը սույն փաստաթղթի V բաժնին համապատասխան էլեկտրոնային տեսքով փոխանցելու հնարավորությունը.

ը) հսկողության ենթակա օբյեկտի, սկանավորում իրականացնելու ամսաթվի և ժամի մասին տեղեկատվության արտացոլումը ՏԶՀ-ի մոնիտորի վրա.

թ) ՏԶՀ-ի վիճակի նկատմամբ հսկողությունը և դրա տեխնիկական վիճակի, ՏԶՀ-ի տեսահսկման և ճառագայթային անվտանգության համակարգերի վիճակի մասին հաղորդագրության տրամադրումը:

9. Աննշան տեսակարար խտությամբ հսկողության ենթակա օբյեկտների (օրինակ՝ ավիացիոն բեռնարկղերի, թեթև մարդատար ավտոմոբիլների) մասով թույլատրվում է օգտագործել ոչ պակաս, քան 1 ՄէՎ ֆոտոնային ճառագայթման էներգիայով ՏԶՀ-ներ:

IV. ՏԶՀ-ների անվտանգության հետ կապված հարցերը և սահմանափակումները անցակետերում ՏԶՀ-ներ օգտագործելիս

10. ՏԶՀ-ները պետք է անվտանգ լինեն մարդու կյանքի և առողջության, կենդանիների և բույսերի համար, այդ թվում՝ ճառագայթային անվտանգության տեսանկյունից:

11. ՏԶՀ-ների հետ կապված սահմանափակման գոտու սահմանները պետք է սահմանվեն այնպես, որ ՏԶՀ-ի ցանկացած թույլատրելի աշխատանքային ռեժիմի դեպքում ֆոտոնային ճառագայթման դոզայի հզորությունը հասանելիության սահմանափակման գոտու արտաքին սահմանին չգերազանցի 1,0 մկԶվ/ժամ-ը:

12. Մաքսային տեսազննում իրականացնելիս ՏԶՀ-ներ չեն օգտագործվում հետևյալ դեպքերում՝

ա) հսկողության ենթակա օբյեկտի չափսերը չեն համապատասխանում ՏԶՀ-ի տեխնիկական հնարավորություններին.

բ) հսկողության ենթակա օբյեկտ են 2-րդ աղյուսակում նշված ապրանքները (աղյուսակի կիրառման համար անհրաժեշտ է օգտվել ապրանքի ծածկագրից՝ Եվրասիական տնտեսական միության արտաքին տնտեսական գործունեության միասնական ապրանքային անվանացանկին համապատասխան, ապրանքի անվանումը ներկայացված է միայն օգտագործման հարմարության համար):

Աղյուսակ 2

|  |  |  |
| --- | --- | --- |
|  | Ապրանքի անվանումը | ԵԱՏՄ ԱՏԳ ԱԱ ծածկագիրը |
| 1. | Կենդանի կենդանիներ | 0101-0106 |
| 2. | Կենդանի ձուկ | 0301 |
| 3. | Կենդանի կենդանիներ, որոնք տեղափոխվում են շրջիկ կրկեսներով և շրջիկ գազանանոցներով | 9508 10 000 0-ից |
| 4. | Ընտանի հավերի բեղմնավորված ձու՝ ինկուբացիայի համար | 0407 11 000 0 |
| 5. | Այլ թռչունների բեղմնավորված ձու՝ ինկուբացիայի համար | 0407 19 |
| 6. | Տարբեր տեսակի ձկների բեղմնավորված ձկնկիթ  | 0511 91 901 |
| 7. | Խեցգետնակերպերի, կակղամորթների, ջրային այլ անողնաշարավորների բեղմնավորված ձկնկիթ | 0511 91 909 0-ից |
| 8. | Կենդանիների սաղմեր | 0511 99 852 |
| 9. | Ցուլի սերմնահեղուկ | 0511 10 000 0 |
| 10. | Հովատակների, արու ոչխարների, այծերի և այլ կենդանիների սերմնահեղուկ | 0511 99 853 |
| 11. | Պատվաստանյութեր՝ մարդկանց համար | 3002 20 000 |
| 12. | Անասնաբուժության մեջ կիրառվող պատվաստանյութեր | 3002 30 000 0 |
| 13. | Աճեցրած մանրէներ | 3002 90 500 0 |
| 14. | Իմունային շիճուկներ, արյան այլ բաղադրամասեր և մոդիֆիկացված իմունաբանական արտադրանք | 3002 10-ից |
| 15. | Կենդանական արյուն՝ պատրաստված թերապևտիկ, կանխարգելիչ կամ ախտորոշման նպատակներով օգտագործելու համար | 3002 90 300 0 |
| 16. | Պայմանականորեն պաթոգեն և պաթոգեն գենաինժեներային օրգանիզմներ | 2934 99 900 0-ից |
| 3002 90 900 0-ից |
| 17. | Պատրաստի մշակային միջավայրեր՝ նախատեսված մանրէներ կամ բույսերի, մարդու կամ կենդանիների բջիջներ աճեցնելու կամ դրանց կենսագործունեությունն ապահովելու համար | 3821 00 000 0 |
| 18. | Ախտորոշիչ կամ լաբորատոր ազդանյութեր՝ տակդիրով  | 3822 00 000 0 |
| 19. | Մարդու օրգաններ ու հյուսվածքներ | 3001 90-ից |
| 20. | Արյուն և դրա բաղադրիչները՝ նախատեսված ոչ ազգակցական փոխպատվաստում իրականացնելու համար, հեմոպոետիկ (արյունաստեղծ) ցողունային բջիջներ և ոսկրածուծ | 3002 10-ից |
| 3002 90-ից |

V. ՏԶՀ-ի օգտագործման ժամանակ ստացված տվյալների տեղեկատվական փոխանակում

13. ՏԶՀ-ների միջոցով ստացված հսկողության ենթակա օբյեկտների ստվերային պատկերներն առաջարկվում է էլեկտրոնային եղանակով փոխանցել անդամ պետությունների լիազորված մարմիններ:

14. Անցակետերը ՏԶՀ-ներով համալրելու հետ կապված ծախսերը նվազեցնելու և մաքսային հսկողության արդյունավետությունը բարձրացնելու նպատակով առաջարկվում է կազմակերպել ՏԶՀ-ների միջոցով անցկացված մաքսային հսկողության արդյունքների վերաբերյալ տեղեկությունների Էլեկտրոնային եղանակով փոխանակում՝ անդամ պետությունների լիազորված մարմինների, ինչպես նաև նշված մարմինների և անդամ պետություններ չհանդիսացող պետությունների լիազորված մարմինների միջև: